A világ legérthetetlenebb reklámjában fura szörnyekkel akarnak izzókat eladni
Nem tudjuk, hogy Thaiföldön mit kevernek a vízbe, hogy a kreatívoknak ilyen ötleteik támadjanak, de mi is kérünk belőle!
A természeti csodáinak és évszázados romvárosainak köszönhetően turistacélponttá vált közel hetvenmillós Thaiföld reklámiparába mélyedve az ember furábbnál furább szpotokra akad, de az izzókat gyártó Sylvania 2008-ban már elérte az elérhetetlen szürrealizmus csúcsát.

A bangkoki Jeh United reklámügynökség által kidolgozott, alig egyperces reklámban egy békés családi piknikbe csöppenünk, melynek során a kisfiú sorra thai szellemeket pillant meg maga körül: így Kra-Sue-t (aki voltaképp egy halom, lebegő belső szervre ültetett, nyelvnyújtogató fej), a rettentő bénán repkedő Kra-Hungot, a magát banánnal tömő banánszellemet, a kék szellemet, és a magas szellemet. Meg egy transzvesztitát:

De mi értelme az egésznek?

Az, hogy világosban semmi sem tűnik ijesztőnek, így a sötétség ellen használjon mindenki Sylvania izzókat!

Tökéletes logika, tökéletes reklám, mi legszívesebben már rohannánk is a boltba egy doboz hatvan wattos körtéért!
szellem